《惩愆》
元代·陈高

生晚搆屯蹇，性直离祸尤。禄仕以为养，反贻父母忧。

一身被兹以，惩愆岂无由。末才任冗职，奔走内恒羞。

斯民困疮痏，鞭挞忍诛求。缓刑志抚字，厉节怀清修。

独醒众所忌，谗搆生戈矛。夐然空屋中，经月成淹留。

潜栖绝内外，孤坐自吟讴。朝看白日出，夜睹明星流。

西风木叶下，四壁蛩声愁。感兹时物变，萧条悲素秋。

念昔贤与哲，艰危尚拘幽。夏台曾困汤，羑里乃縻周。

屈平忠见放，杨肸贤而囚。缧绁苟非罪，于人吾何雠。

知几昧前训，省躬思远猷。安得委天运，吾道方悠悠。

作者简介：（1315—1367）元温州平阳人，字子上，号不系舟渔者。顺帝至正十四年进士。授庆元路录事，明敏刚决。不满三年，自免去。再授慈溪县尹，亦不就。方国珍欲招致之，无从得。平阳陷，浮海过山东，谒河南王扩廓帖木儿，论江南虚实，陈天下之安危。扩廓欲官之，会疾作卒。有《不系舟渔集》、《子上存稿》。